ჩინური ივეოსი
ჩინური ივეოსი (ლათ. Nipponia nippon) — ფრინველი ივეოსისებრთა ოჯახისა. მისი სხეულის სიგრძეა 75–80 სმ. კეფაზე წაგრძელებული ბუმბულებისგან შემდგარი ქოჩორი აქვს. ზამთარში შეფერილობა თეთრია, დაჰკრავს ვარდისფერი ელფერი; ზაფხულში თავი, კისერი და ზურგი ნაცრისფერ-რუხია. თავის სახის ნაწილები შიშველია, ფერად ნარინჯისფერ-წითელი; ფეხები მურა-წითელი, ნისკარტი შავი, წითელი წვეტით. იშვიათი და გადაშენების საფრთხის ქვეშ მყოფი ფრინველია. რამდენიმე ათეული ინდივიდი ბუდობს იაპონიის კუნძულებზე ჰონსიუსა და სადოზე; კოლონია ოკის კუნძულებზე (იაპონია) 1920 წლის შემდეგ გაქრა; ბუდობდა კორეასა და ჩრდილო-აღმოსავლეთ ჩინეთში; XIX საუკუნეში ბუდობდა სამხრეთ პრიმორიეშიც.